ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΕΤΑΡΤΟ ΤΜΗΜΑ) ΤΗΣ 10ΗΣ ΜΑΡΤΙΟΥ 1993. - ABBOTT GMBH ΚΑΤΑ OBERFINANZDIREKTION KOELN. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: BUNDESFINANZHOF - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΜΟΝΟΚΛΩΝΙΚΑ ΑΝΤΙΣΩΜΑΤΑ. - ΥΠΟΘΕΣΗ C-191/91.



Συλλογή της Νομολογίας του Δικαστηρίου 1993 σελίδα I-00867



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο * Δασμολογικές κλάσεις * Σύνθετα εμπορεύματα με κύριο συστατικό ένα μονοκλωνικό διαγνωστικό αντιδραστήριο (αντίσωμα) * Κατάταξη στη δασμολογική διάκριση 3002 10 91 της Συνδυασμένης Ονοματολογίας

Περίληψη

Το Κοινό Δασμολόγιο έχει την έννοια ότι τα παρουσιαζόμενα ως σύνολο εμπορεύματα με κύριο συστατικό ένα μονοκλωνικό διαγνωστικό αντιδραστήριο (αντίσωμα) πρέπει να κατατάσσονται στη δασμολογική διάκριση 3002 10 91.

Διάδικοι

Στην υπόθεση C-191/91,

που έχει ως αντικείμενο αίτηση του Bundesfinanzhof προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Abbott GmbH

και

Oberfinanzdirektion Koeln,

η έκδοση προδικαστικής αποφάσεως ως προς την ερμηνεία της Συνδυασμένης Ονοματολογίας του Κοινού Δασμολογίου,

ΤΟ ΔΙΚΑΣΤΗΡΙΟ (τέταρτο τμήμα),

συγκείμενο από τους Κ. Ν. Κακούρη, πρόεδρο τμήματος, M. Diez de Velasco και P. J. G. Kapteyn, δικαστές,

γενικός εισαγγελέας: W. Van Gerven

γραμματέας: L. Hewlett, υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

* η Abbott GmbH, εκπροσωπούμενη από τον D. Krueger, δικηγόρο Φρανκφούρτης,

* η Επιτροπή των Ευρωπαϊκών Κοινοτήτων, εκπροσωπούμενη από την B. Rodriguez Galindo, μέλος της Νομικής Υπηρεσίας, επικουρούμενη από τον R. Hayder, εκπρόσωπο της Νομικής Υπηρεσίας,

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 15ης Οκτωβρίου 1992,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 12ης Ιουνίου 1991, που περιήλθε στο Δικαστήριο στις 26 Ιουλίου 1991, το Bundesfinanzhof υπέβαλε, δυνάμει του άρθρου 177 της Συνθήκης ΕΟΚ, προδικαστικά ερωτήματα ως προς την ερμηνεία του Κοινού Δασμολογίου, όπως αυτό καθιερώθηκε με τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, σχετικά με τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), ενόψει της δασμολογικής κατατάξεως συνθέτων εμπορευμάτων (καλουμένων: Test-Kits) που περιλαμβάνουν διάφορα αντιδραστήρια εργαστηρίου.

2 Τα ερωτήματα αυτά ανέκυψαν στο πλαίσιο διαφοράς μεταξύ της εταιρίας Abbott, προσφεύγουσας της κύριας δίκης, και της Oberfinanzdirektion Koeln, καθής της κύριας δίκης, σχετικά με τη δασμολογική κατάταξη των προαναφερθέντων προϊόντων.

3 Από τη δικογραφία προκύπτει ότι τα εν λόγω σύνθετα εμπορεύματα, που παρουσιάζονται σε συσκευασίες για τη λιανική πώληση, προορίζονται να χρησιμοποιηθούν για ανοσοβοηθήματα στη διαγνωστική, δηλαδή για την ανίχνευση και τον καθορισμό ορισμένων ουσιών στον ανθρώπινο ορό και το πλάσμα.

4 Η Oberfinanzdirektion, θεωρώντας ότι το είδος που δίνει τον ουσιώδη χαρακτήρα στο εν λόγω εμπόρευμα, κατά την έννοια του σημείου 3, στοιχείο α', των γενικών κανόνων για την ερμηνεία της Συνδυασμένης Ονοματολογίας (παράρτημα 1 του προαναφερθέντος κανονισμού 2658/87) είναι το περιεχόμενο σ' αυτό μονοκλωνικό διαγνωστικό αντιδραστήριο, και λαμβάνοντας υπόψη τη φύση του, κατέταξε, με γνωματεύσεις που εξέδωσε τον Μάιο και τον Ιούνιο 1989, το εν λόγω εμπόρευμα στη δασμολογική διάκριση 3002 90 90, που φέρει τον τίτλο "άλλα", ως προϊόν παρόμοιο με τις τοξίνες.

5 Η Abbott άσκησε προσφυγή ακυρώσεως κατά αυτών των γνωματεύσεων περί δασμολογικής κατατάξεως, υποστηρίζοντας ότι το εν λόγω εμπόρευμα έπρεπε να καταταγεί στη δασμολογική διάκριση 3002 10 10, "ειδικοί οροί από ζώα ή ανθρώπους που έχουν ανοσοποιηθεί".

6 Το Bundesfinanzhof, στο οποίο υποβλήθηκε η διαφορά σε τελευταίο βαθμό, θεώρησε ότι ήταν απαραίτητο να αποφανθεί το Δικαστήριο επί της ερμηνείας των δασμολογικών διατάξεων που διέπουν την κατάταξη των επιδίκων προϊόντων. Κατόπιν αυτού, υπέβαλε τα ακόλουθα προδικαστικά ερωτήματα:

"1) 'Εχει το Κοινό Δασμολόγιο * Συνδυασμένη Ονοματολογία * την έννοια ότι τα εμπορεύματα που, όπως περιγράφεται στο σκεπτικό, παρουσιάζονται σε σύνολο (Test-Kits) και των οποίων κύριο συστατικό είναι ένα μονοκλωνικό διαγνωστικό αντιδραστήριο * αντίσωμα * πρέπει να θεωρούνται, κατ' εφαρμογήν του γενικού κανόνα 3β, ως 'παρόμοια προϊόντα' υπαγόμενα στη δασμολογική διάκριση 3002 90 90;

2) Στην περίπτωση που δοθεί αρνητική απάντηση στο πρώτο ερώτημα, προκύπτει από την ερμηνεία του Κοινού Δασμολογίου ότι τα σχετικά προϊόντα πρέπει να κατατάσσονται, ως ειδικοί οροί, στη δασμολογική διάκριση 3002 10 10;

3) Σε περίπτωση που δοθεί αρνητική απάντηση και στο δεύτερο ερώτημα, σε ποια άλλη διάκριση της κλάσεως 3002 ή σε ποια άλλη κλάση του Κοινού Δασμολογίου (παραδείγματος χάρη 3822) πρέπει να κατατάσσονται τα προαναφερθέντα προϊόντα;"

7 Στην έκθεση ακροατηρίου αναπτύσσονται διεξοδικώς τα πραγματικά περιστατικά της διαφοράς της κύριας δίκης, η εξέλιξη της διαδικασίας καθώς και οι γραπτές παρατηρήσεις που κατατέθηκαν στο Δικαστήριο. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.

8 Είναι βέβαιο ότι το συστατικό που καθορίζει τον ουσιώδη χαρακτήρα των εν λόγω εμπορευμάτων είναι το οικείο μονοκλωνικό διαγνωστικό αντιδραστήριο και ότι αυτό αποτελεί προϊόν που υπάγεται στη δασμολογική κλάση 3002, που είναι διατυπωμένη ως εξής:

"3002 Αίμα ανθρώπων αίμα ζώων παρασκευασμένο για θεραπευτικές, προφυλακτικές ή διαγνωστικές χρήσεις ειδικοί οροί από ζώα ή ανθρώπους που έχουν ανοσοποιηθεί και άλλα συστατικά του αίματος εμβόλια, τοξίνες, καλλιέργειες μικροοργανισμών (με εξαίρεση τις ζύμες) και παρόμοια προϊόντα."

9 'Οσον αφορά την κατάταξη του οικείου προϊόντος σε μια από τις διακρίσεις της δασμολογικής κλάσεως 3002, πρέπει να υπογραμμιστεί ότι η διάκριση 3002 90 90, ως επικουρική διάκριση, εξετάζεται εφόσον δεν μπορεί να γίνει δεκτή καμία άλλη διάκριση.

10 Από τη δικογραφία προκύπτει σχετικά ότι το μονοκλωνικό διαγνωστικό αντιδραστήριο, που δίνει στα εν λόγω εμπορεύματα τον ουσιώδη χαρακτήρα τους, είναι ένα μονοκλωνικό αντίσωμα. Τα μονοκλωνικά αντισώματα παράγονται από τα λεμφοκύτταρα Β. Η παρασκευή των εν λόγω συνθέτων εμπορευμάτων, που χρησιμοποιούνται στις ανοσολογικές εξετάσεις, αρχίζει με τη λήψη ενός αρχικού κυττάρου του τύπου των λεμφοκυττάρων Β από το πλάσμα της σπλήνας ενός ζώου-δότη που έχει ανοσοποιηθεί, εν προκειμένω ενός ποντικού.

11 Το λαμβανόμενο με τον τρόπο αυτό λεμφοκύτταρο, που παράγει το επιδιωκόμενο μονοκλωνικό αντίσωμα, συντήκεται στη συνέχεια με ένα καρκινικό κύτταρο που χαρακτηρίζεται από τον ατέρμονα πολλαπλασιασμό του. Το νέο κύτταρο που προκύπτει από τη σύντηξη, δηλαδή ένα υβρίδωμα, καλλιεργείται στη συνέχεια σε περιβάλλον ευνοϊκό για τον πολλαπλασιασμό του. 'Ετσι, το μονοκλωνικό αντίσωμα, που παρήχθη από το ληφθέν λεμφοκύτταρο, πολλαπλασιάζεται χάρη στο προαναφερθέν χαρακτηριστικό του καρκινικού κυττάρου.

12 Πρέπει στη συνέχεια να επισημανθεί ότι τα λεμφοκύτταρα Β, που καλούνται και λεμφοκύτταρα του αίματος, αποτελούν συστατικά του αίματος. Δεδομένου ότι τα μονοκλωνικά αντισώματα, που είναι ανοσοσφαιρίνες, εκκρίνονται στο αίμα από τα λεμφοκύτταρα Β, αποτελούν αυτά τα ίδια συστατικά του αίματος και υπάγονται για τον λόγο αυτό στη δασμολογική διάκριση 3002 10, "ειδικοί οροί από ζώα ή ανθρώπους που έχουν ανοσοποιηθεί και άλλα συστατικά του αίματος".

13 Από τις παρατηρήσεις αυτές προκύπτει ότι τα μονοκλωνικά αντισώματα που λαμβάνονται στα εργαστήρια με την τεχνική των υβριδωμάτων για τη σύνθεση των συνόλων για τα οποία πρόκειται στην υπόθεση της κύριας δίκης, επειδή είναι τα ίδια με αυτά που εκκρίνονται στο αίμα από τα λεμφοκύτταρα Β, είναι και αυτά ανοσοσφαιρίνες και πρέπει, επομένως, να θεωρούνται ως συστατικά του αίματος, κατά την έννοια της δασμολογικής διακρίσεως 3002 10.

14 Ενόψει της κατατάξεως των εν λόγω προϊόντων σε μια από τις υποδιαιρέσεις αυτής της δασμολογικής διακρίσεως, πρέπει να παρατηρηθεί ότι τα εν λόγω μονοκλωνικά αντισώματα δεν αποτελούν "ειδικούς ορούς από ζώα ή ανθρώπους που έχουν ανοσοποιηθεί" κατά την έννοια της διακρίσεως 3002 10 10. Πράγματι, δεν αποτελούν "υγρά μέρη του αίματος που αποχωρίζονται κατά την πήξη", σύμφωνα με τον ορισμό που δίνουν για τους ορούς οι επεξηγηματικές σημειώσεις του Συμβουλίου Τελωνειακής Συνεργασίας που αφορούν τη δασμολογική κλάση 3002.

15 Κατά συνέπεια, τα εν λόγω προϊόντα πρέπει να θεωρηθούν ως "άλλα συστατικά του αίματος", κατά την έννοια του δεύτερου τμήματος της διατυπώσεως της προαναφερθείσας δασμολογικής διακρίσεως 3002 10. 'Οσον αφορά την κατάταξή τους σε μια από τις υποδιαιρέσεις της έννοιας αυτής, πρέπει να διαπιστωθεί, όπως υποστηρίζει η Επιτροπή, ότι τα εν λόγω αντισώματα, επειδή είναι ανοσοσφαιρίνες, πρέπει να θεωρηθούν είτε ως γλοβουλίνες του αίματος είτε ως οροί γλοβουλίνης, κατά την έννοια της υποδιαιρέσεως 3002 10 91, χωρίς να είναι απαραίτητο, για την απάντηση που πρέπει να δοθεί στο εθνικό δικαστήριο ενόψει της επιλύσεως της διαφοράς της κύριας δίκης, να επιλεγεί ειδικά μια από αυτές τις δύο κατηγορίες.

16 Κατά συνέπεια, στο εθνικό δικαστήριο πρέπει να δοθεί η απάντηση ότι το Κοινό Δασμολόγιο έχει την έννοια ότι τα παρουσιαζόμενα ως σύνολο εμπορεύματα με κύριο συστατικό ένα μονοκλωνικό διαγνωστικό αντιδραστήριο (αντίσωμα) πρέπει να κατατάσσονται στη δασμολογική διάκριση 3002 10 91.

Απόφαση για τα δικαστικά έξοδα

Επί των δικαστικών εξόδων

17 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τέταρτο τμήμα)

κρίνοντας επί των ερωτημάτων που του υπέβαλε με διάταξη της 12ης Ιουνίου 1991 το Bundesfinanzhof, αποφαίνεται:

Το Κοινό Δασμολόγιο έχει την έννοια ότι τα παρουσιαζόμενα ως σύνολο εμπορεύματα με κύριο συστατικό ένα μονοκλωνικό διαγνωστικό αντιδραστήριο (αντίσωμα) πρέπει να κατατάσσονται στη δασμολογική διάκριση 3002 10 91.